b"\n_START_ARTICLE_\nMihajlo Pilipovi\xc4\x8d Krav\xc4\x8duk\n_START_SECTION_\n\xc5\xbdivljenje in delo\n_START_PARAGRAPH_\nKrav\xc4\x8dukova dru\xc5\xbeina je leta 1901 pri\xc5\xa1la v ukrajinsko mesto Luck. Tukaj je Krav\xc4\x8duk leta 1910 kon\xc4\x8dal gimnazijo. Leta 1914 je diplomiral na Oddelku za matematiko Fizikalno-matemati\xc4\x8dne fakultete Univerze svetega Vladimirja v Kijevu. Do leta 1915 se je izpopolnjeval v Moskvi pri Luzinu, Jegorovu in drugih matematikih, ter predaval na gimnaziji v Kijevu. Leta 1917 je imel prvo poskusno predavanje na kijevski univerzi. Med letoma 1917 in 1920 je bil privatni docent na kijevski univerzi. Leta 1924 je doktoriral z nalogo O kvadrati\xc4\x8dnih formah in linearnih transformacijah pod Gravejevim mentorstvom. Tega leta je sodeloval na Mednarodnem matemati\xc4\x8dnem kongresu v Torontu, \xc5\xa1tiri leta kasneje pa na Kongresu v Bologni. V tem \xc4\x8dasu se je spoznal z ve\xc4\x8d tujimi matematiki: Hadamardom, Hilbertom, Courantom in Tricomijem. Leta 1929 je izdal svoje najbolj znano delo, \xc4\x8dlanek O eni posplo\xc5\xa1itvi Hermitovih polinomov (Sur une g\xc3\xa9n\xc3\xa9ralisation des polyn\xc3\xb4mes d'Hermite), ki je iz\xc5\xa1el v franco\xc5\xa1\xc4\x8dini. V njem je uvedel sistem ortogonalnih polinomov, sedaj imenovanih po njem, ki so povezani z binomsko porazdelitvijo._NEWLINE_Napisal je tudi \xc4\x8dlanke s podro\xc4\x8dja algebre, kjer je med drugim raziskoval permutacijske matrike, geometrije, matemati\xc4\x8dne in numeri\xc4\x8dne analize, teorije verjetnosti in matemati\xc4\x8dne statistike. Zanimal se je tudi za filozofijo matematike, zgodovino matematike in matemati\xc4\x8dno izobra\xc5\xbeevanje. Uredil je prvi slovar ukrajinskega matemati\xc4\x8dnega izrazoslovja. V letu 1929 so ga izbrali za stalnega \xc4\x8dlana Narodne akademije znanosti Ukrajine. Predaval je na Kijevskem politehni\xc5\xa1kem in\xc5\xa1titutu. Med njegovimi \xc5\xa1tudenti so bili: \xc4\x8celomej, Koroljov in Ljulka, bodo\xc4\x8di vodilni sovjetski konstruktorji raket in reaktivnih pogonov._NEWLINE_Septembra 1937 je \xc4\x8dasopis Komunist objavil uvodnik z naslovom Akademik Krav\xc4\x8duk dela reklamo sovra\xc5\xbenikom. Obsodili so ga, da je poljski vohun in bur\xc5\xbeuazni nacionalist. 21. februarja 1938 so ga zaprli. Sodili so mu in ga v pol ure brez odvetnikov obsodili na dvajset let zapora in pet let izgnanstva. Poleg tega so ga izklju\xc4\x8dili iz Akademije. Izgnanstvo je moral prestajati v sibirskem gulagu v Kolimi, kjer je tudi umrl. V pismu \xc5\xbeeni je zapisal da je kon\xc4\x8dno dokazal izrek, na katerem je delal 20 let._NEWLINE_Njegovo delo je bilo dolgo \xc4\x8dasa neznano na obeh straneh \xc5\xbeelezne zavese. Tudi zahodni matematiki so ga redko navajali. Njegova tragi\xc4\x8dna kon\xc4\x8dna usoda je bila gotovo tudi posledica miselnosti hladne vojne._NEWLINE_V letu 1956 so ga rehabilitirali, leta 1992 pa so ga ponovno imenovali za \xc4\x8dlana Akademije."